ROZHODNUTIE KOMISIE
z 8. apríla 2008,
ktorým sa z financovania Spoločenstvom vylučujú niektoré výdavky vynaložené členskými štátmi v rámci záručnej sekcie Európskeho poľnohospodárskeho usmerňovacieho a záručného fondu (EPUZF) a v rámci Európskeho poľnohospodárskeho záručného fondu (EPZF)
[oznámené pod číslom K(2008) 1283]
(Iba anglické, české, dánske, francúzske, holandské, nemecké, portugalské, španielske a talianske znenie je autentické)
(2008/321/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1258/1999 zo 17. mája 1999 o financovaní spoločnej poľnohospodárskej politiky (1), a najmä na jeho článok 7 ods. 4,
so zreteľom na nariadenie Rady (ES) č. 1290/2005 z 21. júna 2005 o financovaní spoločnej poľnohospodárskej politiky (2), a najmä na jeho článok 31,
po porade s Výborom pre poľnohospodárske fondy,
keďže:
(1)
Podľa článku 7 ods. 4 nariadenia (ES) č. 1258/1999 a článku 31 nariadenia (ES) č. 1290/2005 má Komisia vykonávať potrebné overenia, oznamovať členským štátom výsledky týchto overení, brať do úvahy pripomienky členských štátov, viesť bilaterálne rozhovory v záujme dosiahnutia dohody s dotknutými členskými štátmi a formálne im oznamovať závery, ku ktorým dospela.
(2)
Členské štáty mali možnosť požiadať o začatie zmierovacieho konania. Túto možnosť v niektorých prípadoch využili a Komisia preskúmala správu vydanú po ukončení tohto postupu.
(3)
Podľa nariadenia (ES) č. 1258/1999 a nariadenia (ES) č. 1290/2005 možno financovať iba poľnohospodárske výdavky vynaložené spôsobom, ktorý neporušuje predpisy Spoločenstva.
(4)
Z vykonaných overovaní, z výsledkov bilaterálnych rozhovorov a zo zmierovacích konaní vyplynulo, že časť výdavkov vykázaných členskými štátmi nespĺňa túto podmienku, a teda ju nemožno financovať v rámci záručnej sekcie EPUZF a v rámci Európskeho poľnohospodárskeho záručného fondu (ďalej len „EPZF“).
(5)
Mali by sa uviesť sumy, ktoré neboli uznané na financovanie v rámci záručnej sekcie EPUZF a v rámci EPZF. Tieto sumy nesúvisia s výdavkami vynaloženými viac ako dvadsaťštyri mesiacov predtým, ako Komisia písomne oznámila členským štátom výsledky overovania.
(6)
Pokiaľ ide o prípady, na ktoré sa vzťahuje toto rozhodnutie, Komisia oznámila členským štátom v súhrnnej správe vyhodnotenie súm, ktoré treba vylúčiť z dôvodu ich nesúladu s predpismi Spoločenstva.
(7)
Toto rozhodnutie sa nedotýka finančných dôsledkov, ktoré by Komisia mohla vyvodiť z rozsudkov Súdneho dvora vo veciach prerokúvaných k 15. decembru 2007 a týkajúcich sa záležitostí, ktoré sú predmetom tohto rozhodnutia,
PRIJALA TOTO ROZHODNUTIE:
Článok 1
Výdavky platobných agentúr uvedené v prílohe k tomuto rozhodnutiu, ktoré akreditované platobné agentúry členských štátov vykázali v rámci záručnej sekcie EPUZF alebo v rámci EPZF, sú vylúčené z financovania Spoločenstvom z dôvodu ich nesúladu s predpismi Spoločenstva.
Článok 2
Toto rozhodnutie je určené Českej republike, Dánskemu kráľovstvu, Spolkovej republike Nemecko, Írsku, Španielskemu kráľovstvu, Francúzskej republike, Talianskej republike, Luxemburskému veľkovojvodstvu, Holandskému kráľovstvu, Rakúskej republike a Portugalskej republike.
V Bruseli 8. apríla 2008